Eurojackpot
Eurojackpot, intereuropæisk lottospil, startet 23.3.2012 som samarbejde mellem spilleselskaber i Danmark, Estland, Finland, Italien, Nederlandene, Tyskland og Slovenien. Siden 2012 har også Spanien deltaget, fra 2013 tilsluttede Island, Norge, Sverige, Letland, Litauen og Kroatien sig, og i 2014 kom deltagerantallet op på sytten lande med Slovakiet, Tjekkiet og Ungarn. I Danmark udbydes Eurojackpot af Danske Spil.
Trækningen finder sted fredag i Finland. Der trækkes fem vindertal og to lykketal, som sammen udløser hovedgevinsten. Chancen for at vinde hovedgevinsten er 1:95.344.200. Der gives en garanti på 10 mio. euro i førstepræmie.
Det overskud, som Eurojackpot generer i hvert enkelt land, bliver i det pågældende land. I Danmark anvendes overskuddet til velgørende formål via udlodningsmidlerne.